La Unió Europea (UE) reconeix la importància del mercat de la contractació pública i el seu elevat potencial per impulsar la innovació, així com per millorar la qualitat i l'eficiència dels serveis públics, en l' Estratègia Europa 2020 "Unió per a la innovació" (EE2020).
Per poder assolir els objectius de creixement fixats en l'EE2020, la política de cohesió o política regional de la UE s'articula a través de fons europeus, com el Fons Europeu de Desenvolupament Regional (FEDER).
Amb l'objectiu de promoure l'EE2020, Catalunya va dissenyar la seva pròpia Estratègia Catalunya 2020 (ECAT 2020), que identifica la innovació i el coneixement com un dels àmbits prioritaris.
Per articular les actuacions en aquest àmbit, el Govern va aprovar l'Estratègia de recerca i innovació per a l'especialització intel·ligent de Catalunya (RIS3CAT).
La RIS3CAT incorpora un programa estratègic de compra pública d'innovació, finançat amb el Programa Operatiu (PO) FEDER Catalunya 2014-2020, que el CatSalut s'encarrega de gestionar en l'àmbit de la salut.
L' Estratègia Europa 2020 "Unió per a la innovació" (EE2020) és el marc general d'actuació cap a on s'enfoca la política de cohesió europea o principal política d'inversió de la Unió Europea.
El seu objectiu és donar suport a la creació d'ocupació, la competitivitat empresarial, el creixement econòmic, el desenvolupament sostenible i la millora de la qualitat de vida dels ciutadans en totes les regions i ciutats de la Unió Europea.
L'estratègia fixa tres models de creixement:
I defineix 11 eixos prioritaris:
La finalitat és que la Unió Europea i els seus Estats membres impulsin la creació d'ocupació, la productivitat i la cohesió social.
El PO FEDER Catalunya 2014-2020 és el full de ruta perquè Catalunya avanci cap a la consecució dels objectius fixats en l'estratègia Europa 2020, prioritzant la innovació i el coneixement, el dinamisme empresarial i l'economia verda.
El fons de la UE que cofinança les inversions del PO és el Fons Europeu de Desenvolupament Regional (FEDER).
El FEDER té com objectiu reduir les diferencies que existeixen entre els nivells de desenvolupament de les regions europees per tal que les regions més desfavorides es recuperin del retard que pateixen.
Finança principalment la construcció d'infraestructures vinculades especialment a la investigació, a la innovació, a les telecomunicacions, al medi ambient, a l'energia i al transport.
També finança la realització d'inversions productives que tinguin la capacitat de generar treball i els instruments financers per ajudar al desenvolupament regional i local i afavorir la cooperació entre les ciutats i les regions.
A Catalunya el FEDER es gestiona des de la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda de la Generalitat de Catalunya.
En el marc Programa operatiu FEDER de Catalunya 2014-2020, el 4 de febrer de 2014, el Govern va aprovar l' Estratègia de recerca i innovació per a l'especialització intel·ligent de Catalunya (RIS3CAT), que defineix les prioritats per a les polítiques públiques de R+D+I i les actuacions que tindran el suport del PO FEDER Catalunya 2014-2020.
L'Estratègia RIS3CAT defineix com a objectius estratègics:
En el marc de la RIS3CAT, el programa estratègic de compra pública d'innovació impulsa, a l'Administració de la Generalitat de Catalunya i el seu sector públic, la planificació i la implementació progressiva de compres que promoguin la innovació, mitjançant el cofinançament amb el Programa operatiu del FEDER de Catalunya 2014-2020 (PO FEDER Catalunya 2014-2020).
En aquest context, l'entitat de la Generalitat adequada per impulsar els objectius del PO FEDER Catalunya 2014-2020 i l'Estratègia RIS3CAT en l'àmbit del sector de la salut és el Servei Català de la Salut (CatSalut), com a ens públic de naturalesa institucional que, de conformitat amb la Llei 15/1990, de 9 de juliol, d'ordenació sanitària de Catalunya, resta adscrit al Departament de Salut de la Generalitat.
Entre les seves finalitats, el CatSalut té assignada la d'estimular el canvi progressiu cap a la qualitat i la modernització dels serveis de salut, a més de l'actualització harmònica del conjunt del sistema de salut.
En el marc de referència del Pla de salut de Catalunya per al període 2016-2020, tant el Servei Català de la Salut com el Departament de Salut coincideixen en la voluntat de promoure la modernització del funcionament del nostre sistema públic de salut fomentant els projectes de compra pública d'innovació impulsats als centres i serveis que conformen el Sistema sanitari integral d'utilització pública de Catalunya (SISCAT) mitjançant el cofinançament a càrrec de recursos procedents del FEDER.